Anna Rudolf
Anna Rudolf (1987-yil 12-noyabrda tugʻilgan) — vengriyalik ayol shaxmatchi, shaxmat sharhlovchisi, Twitch jonli efiri boshlovchisi va YouTuber, xalqaro usta (IM) va ayol grossmeyster (WGM) unvonlariga ega. U ayollar oʻrtasida uch karra Vengriya milliy chempioni boʻlib, Shaxmat Olimpiadasi va Yevropa jamoaviy shaxmat chempionatida Vengriya shaʼnini himoya qilgan. U FIDE reytingining eng yuqori koʻrsatkichiga ega (2393) va shaxmatchi ayollar reytingida dunyoda 71-oʻrinni egallagan. Rudolf toʻrt yoshida singlisi Kata bilan shaxmat oʻynashni boshlagan. Ular ikkalasi ham yoshligidanoq muvaffaqiyatga erishdilar. 1999-yilda Rudolf 12 yoshgacha boʻlgan qizlar divizionida kuchli oʻntalikka kirgan holda yoshlar oʻrtasidagi shaxmat boʻyicha jahon chempionatiga yoʻllanma oldi. Vengriyada u 12 yoshgacha va 16 yoshgacha boʻlgan yoshlar va 20 yoshgacha boʻlgan oʻsmirlar toifasida bir martadan, qizlar oʻrtasidagi turnirlarda esa uch karra mamlakat chempioni boʻldi. Yuqori darajadagi yutuqlarga ega Anna Rudolf 2007-yilda ayol grossmeyster unvoniga ega boʻlib, u 2300 reyting ballini qoʻlga kiritdi hamda uchta WGM normasini erishdi. Rudolf 2007, 2010 va 2014-yillarda uch yil farqi bilan IM normalarini qoʻlga kiritib, 2010-yilda qisqa vaqt ichida 2400 reyting chegarasiga yetib oldi. Oradan yetti yil oʻtgach, 2014-yilda xalqaro usta unvoniga ega boʻldi. Uning eng yaxshi turnir natijalaridan biri 2007-yilgi Vandœuvre Open musobaqasidagi natijasi hisoblanadi, u yerda Rudolf 2541 balli eng yaxshi koʻrsatkichlarga ega boʻldi va oʻzining soʻnggi WGM normasi va birinchi IM normasini qoʻlga kiritdi. Faoliyati davomida u 2600 balldan yuqori baholangan ikkita grossmeysterni (GM) magʻlub etgan. Ular oʻyinlar vaqtida 2642 va 2634 reytingga ega boʻlgan Yaroslav Zherebux va Kristian Bauerlardir. Rudolf oʻzining shaxmat oʻyinchisi sifatidagi faoliyatidan tashqari, Chess.com va chess24 bilan yuqori darajadagi turnirlarda muntazam ravishda ishlab kelgan shaxmat sharhlovchisi hisoblanadi. U bolalikdagi kumiri Judit Polgar bilan 2018-yilgi shaxmat boʻyicha jahon chempionatining rasmiy sharhlovchisi boʻlgan. U 2013-yilda shaxmat24 uchun oʻquv videolarini ishlab chiqarishni boshlagan va hamkasbi IM Sopiko Guramishvili bilan birgalikda „Miss Strategy“ va "Miss Tactics " nomlari bilan mashhur boʻlgan koʻrsatuvlarni olib borgan. 2017-yildan beri Rudolf hech qanday shaxmat turnirlarida ishtirok etmadi va birinchi navbatda oʻzining teleradio karyerasiga eʼtibor qaratdi. U 2018-yilda oʻzining Twitch kanalini ishga tushirdi. Shu bilan bir qatorda, shaxsiy YouTube kanali faoliyatini ham boshlab yubordi.